google/wiki40b huggingface dataset:
John William Godward

Liv

Godward ble født i 1861 og levde i Wilton Grove, Wimbledon. Han stilte ut i Royal Academy fra 1887. Da han flyttet til Italia med en av sine modeller i 1912 brøt hans familie av all kontakt med ham og fjernet hans bilde fra alle familiebilder. Godward kom tilbake til England i 1919, døde i 1922 og ble gravlagt i kirkegården Brompton Cemetery i vestlige London.
En av hans mest kjente malerier var Dolce far Niente (1904), som betyr «behagelig lediggang», som nå henger i samlingen til Andrew Lloyd Webber. Som med mange av hans bilder malte han flere enn en versjon, og i dette tilfellet finnes den en tidligere og mindre kjent versjon fra 1897.

Verker

Godward var en viktoriansk nyklassisist og var derfor en tilhenger av Frederick Leighton, men han var mer stilistisk tilknyttet Lawrence Alma-Tadema ved at begge hadde en svakhet for å male klassistisk arkitektur, spesielt statiske landskap og marmorkonstruksjoner. Det store flertallet av Godwards bevarte malerier består av kvinner i klassiske kjoler som poserer mot disse landskapene, skjønt der finnes også delvis nakne og helt nakne kvinnefigurer hos ham, et fremstående eksempel er In The Tepidarium (1913). Tittelen deler han med et kontroversielt maleri av samme objekt som Alma-Tadema gjorde og som nå finnes i Lady Lever Art Gallery. Tittelen reflekterer Godwards inspirasjonskilde: den klassiske sivilisasjon, spesielt det antikke Roma, noe som han også hadde fra Alma-Tadema, foruten antikke greske trekk som delvis knyttet ham kunstnerlig til Leighton.
Siden den klassiske kunnskapen var mer utstrakt hos hans samtidspublikum enn den er i dag, var omhyggelig bakgrunnsforskning for den minste detalj særdeles viktig for å bli satt pris på i denne genren. Alma-Tadema var, foruten å være kunstner, også en arkeolog som arbeidet ved historiske funnsteder og samlet gjenstander som senere ble benyttet i hans malerier. Også Godward studerte alle detaljer i arkitektur og klær for å sikre seg at hans verker hadde alle autentiske trekk nødvendig. I tillegg var Godward meget omhyggelig på å gjengi alle andre viktige trekk i sine malerier, eksempelvis dyreskinn (som i Noon Day Rest, 1910 og A Cool Retreat, 1910), ville blomster (Nerissa, 1906), illustrert overfor, og Summer Flowers, 1903).
Vakre kvinner i utstuderte positurer i så mange av hans bilder fikk mange til å klassifisere Godwards verker ukorrekt som pre-rafaelittiske, også ettersom hans palett var både livfull og fargerik. Imidlertid var hans valg av subjekt, antikken framfor middelalderen, mer typisk for en viktoriansk nyklassisist enn for en pre-rafaelitt. Han var en viktoriansk drømmer som malte vakre bilder som både var idealiserte og romantiske. Ettertiden kom derfor til å kritisere nedlatende både Godward og Alma-Tadema som «viktorianere i toga».
Konstantin Vassiljev

Klubbkarriere

Vassiljev startet sin fotballkarriere hos Tallinna Jalgpalliklubi (TJK) rundt århundreskiftet. Han fikk sin seniordebut på førstelaget i en alder av 16 år i 2001, og i den påfølgende sesongen ble han lånt ut for en kortere periode til HÜJK Emmaste. I 2003 dro han videre til den estiske storklubben FC Levadia Tallinn, hvor han fikk sitt definitive gjennombrudd. I 2007-sesongen startet han som lagkaptein, men ble følgelig nedgradert til klubbens andrelag da han nektet å skrive under på en kontraktforlengelse med klubben.
I februar 2008 valgte Vassiljev å dra utenlands, hvor han skrev under på en ettårig kontrakt med den slovenske klubben Nafta Lendava i 1. SNL. Her fikk han sin første seriekamp mot NK Celje den 2. mars 2008 (0–2), og scorte sitt første seriemål mot NK Drava Ptuj den 18. mars 2008 (1–2). Vassiljev spilte totalt 102 seriekamper for Lendava, og noterte seg for 13 seriemål. I februar 2011 dro han videre til den rivaliserende klubben FC Koper, hvor han noterte seg for tre seriemål på 22 seriekamper, før han allerede i august samme år ble solgt til den russiske klubben Amkar Perm.
Etter å ha spilt 63 seriekamper og scoret fire seriemål for Amkar Perm ble han solgt til polske Piast Gliwice i toppdivisjonen Ekstraklasa den 26. august 2014, hvor han skrev under på en ettårskontrakt.

Internasjonal karriere

Vassiljev fikk sin internasjonale debut for Estlands herrelandslag i en vennskapskamp hjemme mot New Zealand den 31. mai 2006 (1–1). Hans første mål for Estland kom borte mot Armenia under kvalifiseringen til VM i fotball 2010 den 28. mars 2009.
Kvitsøytunnelen

Bakgrunn

I dag er Kvitsøy forbundet til fastlandet gjennom ferjesambandet Kvitsøy–Mekjarvik, mens veitrafikken mellom Stavanger og Haugesund krysser Boknafjorden via ferjesambandet Mortavika–Arsvågen. Planene om en kryssing av fjorden har vært diskutert politisk siden 1980-tallet. Etter årtusenskiftet gjennomførte Statens vegvesen en konsekvensutredning som ble godkjent i 2003. Valget falt på en lang undersjøisk tunnel fra Randaberg til Bokn, med en tunnelarmen Kvitsøytunnelen til Kvitsøy.
Prosjektet ble godkjent av regjeringen høsten 2016 og endelig vedtatt av Stortinget 23. mai 2017. Etter planen skulle prosjektet påbegynnes høsten 2017 eller tidlig 2018, med ferdigstillelse i 2025–2026. På grunn av forsinkelser med Kvitsøy-kontrakten, ble forventet ferdigstillelse senere utsatt til 2027. Hoveddelen av utbyggingen skal finansieres gjennom bompenger.

Om tunnelen

Kvitsøytunnelen starter ved et planskilt kryss med Boknafjordtunnelen, krysset vil ligge rundt 250 meter under Kvitsøy. Derfra går tunnelen i spiral opp til Kvitsøy, og tunnelen får et innslag ved utfylt areal på Krossøy. Største stigning blir 7 prosent.
Ved tunnelmunningen på Krossøy skal det etableres rundkjøring, kollektivterminal og innfartsparkering. Fra rundkjøringen bygges ny vei i dagen fram til nordenden av Langøy, der nyveien knyttes sammen med eksisterende fylkesvei 551.
Kvitsøytunnelen har per sommeren 2019 ikke fått et eget veinummer, men foreslås som riksvei. Veien fra rundkjøringen utenfor tunnelen på Kvitsøy og fram til planlagt kryss med fylkesvei 551 foreslås som fylkesvei. 20 år etter åpning, når bompengene er nedbetalt, har tunnelen har en forventet trafikkmengde på 1000 kjøretøy per dag.
Det skal bygges to 250 meter høye ventilasjonssjakter fra krysset mellom tunnelene og opp til Kvitsøy. Den ene sjakten vil transportere ut forurenset luft fra de to løpene i Boknafjordtunnelen, mens den andre skal føre frisk luft ned i tunnelløpene.
Engelsk mesterskap i maraton 2018

Engelsk mesterskap i maraton 2018 ble arrangert 22. april 2018, som en del av London Marathon i London i England.
Sameland

Landskap og klima

Det meste av Sameland ligger nord for polarsirkelen. I vest finner man fjorder, dype daler, isbreer og fjell - det høyeste er Kebnekaise. På svensk side av Sápmi preges landskapet av store elver. Lengst mot nordøst er det tundra, men uten permafrost.
Klimaet i Sameland er subarktisk, og vegetasjonen er derfor sparsom, bortsett fra i de mer skogrike traktene lengst mot sør. Den fjellrike vestkysten har betydelig mildere vintre og mer nedbør enn de store områdene i øst. Nord for polarsirkelen har Sápmi mørketid i vintersesongen og midnattssol om sommeren. Tradisjonelt deler samer året i åtte sesonger.

Naturressurser

Sameland har rike naturressurser - med et dyreliv av rein, ulv og bjørn i tillegg til et rikt fiske i sjø og elver. Det er også påvist forekomster av verdifulle mineraler: jernmalm på svensk side, gull på finsk side, kobber på norsk side, og nikkel og apatitt på russisk side. 
De siste tiårene har man fått en økende erkjennelse internasjonalt og nasjonalt av at tradisjonell samisk bruk av naturressurser kan gi eiendoms- og bruksrettigheter.
Manx Airlines

Historie

Det tidligere Manx Airlines hadde eksistert fra 1953 til tidlig i 1958  på Ronaldsway Airport. Det brukte de Havilland Dragon Rapide og Douglas C-47 Dakota.
1982 ble Manx Airlines et joint-venture selskap eiet i fellesskap  av British Midland Airways og AirUK. Det startet flyvninger 1. november 1982 og den første ruten gikk fra basen på Isle of Man Airport i Ronaldsway med dets Bandeirante til Glasgow.
Fra 1985 til 1993 brukte flyselskapet Short 360 og Short 330. En Vickers Viscount 836 var i bruk fra oktober 1983 til oktober 1988. Før sin pensjonering utførte Viscount flere «champagne-flyvninger», siden selskapet det var den siste til å bruke typen på ruter i Storbritannia.
Manx brukte en Saab 340 i 1987-88, kalt "City  Hopper" da den fløy Liverpool-Heathrow shuttle service. I oktober 1988 fikk flyselskapet sin første BAe ATP til erstatning for Viscount. Manx brukte også BAe 146. Til slutt eide flyselskapet sytten ATP. Flyselskapet var vellykket og fikk utmerkelsen, Business Air i 1991.
Hakking

Hakkenål

En hakkenål eller hakkekrok er et redskap som blir benyttet til hakking. Hakkenålen ser ut som en lang heklenål. Den kan ha krok i begge endene. Hakkenåler blir laget av bein, plast, metall eller tre. De blir ofte nummerert etter tykkelsen i millimeter.
Aglais

Utseende

Middelsstore (vingespenn 40–60 mm) sommerfugler, forholdsvis robuste. Kroppen har lange, men glisne, oppstående hår. Vingene er store med flikete ytterkant. De er gjerne ganske fargerike. Grunnfargen er oransje eller rødlig. «Neslesommerufugl-gruppen» har tre korte, svarte tverrflekker på forvingen og blå bord langs ytterkanten, vingene har også et brunt felt ved roten. «Dapåfugløye-gruppen» har store, blå øyeflekker på alle fire vinger. Undersiden er mørkt gråspraglete, noe som gir god kamuflasje. Larvene er vanligvis mørke, kledt med mer eller mindre lange, forgrenete pigger.

Levevis

Disse sommerfuglene er gode flyvere, som gjerne besøker blomster. I alle fall en del av artene har larver på brennesle (Urtica dioica) eller andre nesler. De piggete larvene lever gjerne selskapelig, og lager løse silkespinn der de oppholder seg når de ikke er ute og spiser. Piggene ser ut til å beskytte dem mot de fleste rovdyr, derimot er de ofte svært utsatte for snyltevepser som legger egg på dem. De overvintrer som voksne sommerfugler, i barksprekker, hule trær, uthus og andre lite frostutsatte steder.

Utbredelse

Slekten er utbredt i Holarktis.
Julia Flavius

Julia Flavius eller Flavia Julia Titi (17. september 64 – 91) var datteren til den romerske keiseren Titus og hans andre og siste kone Marcia Furnella. Julias foreldrene ble skilt mens hun fremdeles var et spedbarn fordi morens familie hadde forbindelser med den romerske keiseren Neros fiender. Julia ble født i Roma og ble oppdratt der av sin far.
Titus prøvde å gifte Julia bort til sin bror Domitian, men han ønsket ikke å gifte seg med Julia fordi han var forelsket i Domitia Longina (som senere ble hans kone). Hun giftet seg derfor i stedet med sin fetter Titus Flavius Sabinus som var hennes tremenning på farssiden. Sabinus var konsul for Romerriket i 82. Selv om både hun og Dominitan nå var gift så innledet de et forhold.
Julia fikk aldri noen barn, fordi hun døde under en abort. Det gikk rykter om at hun var tvunget til å ta denne aborten, selv om det er usannsynlig. Hun ble kremert og asken hennes ble senere blandet av en gammel barnepike med Domitians aske.
Øystein Aarseth

Historie

Aarseth var med på å danne Mayhems originale line-up i 1983/84. På denne tiden brukte han scenenavnet Destructor. Dette ble i senere endret til Euronymous etter en låt ved samme navn av bandet Hellhammer, riktig nok feilstavet fra Eurynomos.
Fra 1991 til 1993 drev Aarseth plateselskapet Deathlike Silence og platebutikken Helvete, begge i Schweigaards gate 56 i Oslo. Platebutikken var et svært viktig samlingspunkt for black metal-miljøet i Oslo tidlig på 1990-tallet. Plateselskapet holdt til i kjelleren under butikken. I de gamle lokalene til Helvete og Deathlike Silence finnes fra august 2013 Neseblod Records.

Død

10. august 1993 ble Aarseth stukket til døde med 23 knivstikk, to i hodet, fem i nakken og seksten i ryggen. Drapsmannen, Varg Vikernes, ble arrestert ti dager senere. Vikernes hevdet at det høye antallet stikkskader på ryggen kom av at Aarseth falt på knust glass. Vikernes hevdet at drapet ble gjort i selvforsvar da han ble angrepet av Aarseth, og at Aarseth hadde planer om å myrde ham fordi Vikernes hadde fått ufrivillig oppmerksomhet i media. Dommerne i saken var av en annen oppfatning og omtalte det som usedvanlig rått og brutalt og en triviell krangel om oppmerksomhet.
Cosmiomorpha tricostata

Utseende

En middelsstor (16 millimeter), brunsvart gullbasse uten metallisk glans. Hannene mangler horn men har forlengede bein, særlig forbeina er påfallende lange. Dekkvingene  har to svake, opphøyde lengderibber.

Utbredelse

Arten er beskrevet fra Laos. Den er foreløpig bare kjent fra ett enkelt eksemplar (holotypen).
Panamerikanske leker 1983

Panamerikanske leker 1983 var de niende Panamerikanske leker, de ble arrangert i Caracas i Venezuela i perioden 14. til 29. august 1983. Det var 3 426 utøvere fra trettiseks nasjoner som deltok i tjuetre sporter. USA ble beste nasjon med 137 gullmedaljer foran Cuba med 79.
Ada Ciganlija

Ada Ciganlija eller bare Ada (serbisk: Ада Циганлија) er en menneskeskapt halvøy og tidligere øy i elven Sava, sentralt i Beograd. Navnet blir også benyttet om den kunstige Savasjøen og stranden der. Øyen ligger nedenfor sentrum i byen og har de siste tiårene blitt omgjort fra en utilgjengelig myr fryktet for offisielle avrettinger, til en særdeles populær flerbruksplass for innbyggerne i Beograd, med strender og sportsanlegg. Om sommeren kommer over 100 000 besøkende daglig og opp til 300 000 besøkende i helgene.

Geografi

Øyen ligger på den høyre bredden av Sava og tre veifyllinger omgjorde øyen geografisk til en halvøy. Den blir likevel fremdeles regnet som en øy av innbyggerne i Beograd. Øyen er langstrekt, om lag 6 km fra sørvest til nordøst, og 700 meter på det bredeste med et areal på 2,7 km².

Savasjøen

Savasjøen, vanligvis bare kalte Ada, ble skapt av veifyllingene som går ut til øyen i 1967. Innsjøen er 4,2 km lang, i snitt 200 meter bred og er 4-6 meter dyp. Den dekker et område på 0,8 km². 7 km av bredden til innsjøen er omgjort til en grusstrand på begge sider. Vanntemperaturen når vanligvis 24 ºC om sommeren.
Begge demningene som lukker innsjøen er utstyrt med rør og pumper, og vannet renner gjennom et lite tjern før det renner inn i selve innsjøen. Slik kan myndighetene rense vannet før den blir pumpet videre inn i Savasjøen. Vannverket i byen benytter også dette vannet. Siden vannet er drikkevannkilde er det strenge miljøkrav av innsjøen, og motoriserte båter på innsjøen eller hunder på stranden er ikke tillatt.
Torsten Voss

Friidrett

Voss begynte karrieren som tikjemper og tok sølv i junior-VM i 1981. Året etter satte han ny juniorverdensrekord med 8387 poeng. Under VM 1987 i Roma ble han verdensmester i tikamp med 8680 poeng (en poengsum som ble hans personlige rekord i tikamp). Under OL 1988 i Seoul tok Voss sølv med 8399 poeng etter landsmannen Christian Schenk (8488 poeng).

Bobsleigh

I 1994 valgte Voss å bytte sport til firerbob der han tok tre VM-medaljer i Tysklands andrebob. Alle disse gangene gikk gullmedaljene til Tysklands førstebob. I OL i Nagano 1998 kom andreboben (med Voss) på åttendeplass, samtidig som Tysklands førstebob tok gullet.
Walborg og Karin Jota

Walborg og Karin Jota (døde etter 1350) var to svenske kvinner som ifølge legenden ble oppnevnt til tjenestemenn i retten etter Svartedøden. Hvis legenden er sann, hadde de en unik posisjon for sin tid.
Legenden sier at når dommerne i fylket Värmland satt sammen i retten etter at Svartedøden hadde passert Sverige i 1350, var de to medlemmer for lite. I stedet for de fastsatte tolv tjenestemennene, var bare ti igjen. Det var ikke mulig å velge to nye menn til å fylle plassene, siden så mange døde under pesten. Dommerne besluttet derfor å tilkalle disse to kvinnene, Karin Jota fra Kallhyttan og Walborg fra Nordmarkshyttan, for å fylle de ledige plassene slik at tallet ble komplett. Dette var ikke bare formelle posisjoner. De to kvinnene deltok aktivt i saker i retten. Ifølge legenden hadde dommeren stor respekt for deres dømmekraft og visdom, han ofte spurt om deres meninger og råd, og fulgte dem ofte.
Sweetwater (band)

Historie

Sweetwater var pionerer innen sjangerblandingen av psykedelisk rock og fusion, som ble varemerket til blant andre Jefferson Airplane, og som ofte nevnes som «det typiske 60-talls-soundet» fra USA. Bandet var ofte oppvarmere for The Doors i 1968 og 1969, og var også med Eric Burdon & The Animals på turné i 1968.
Tre dager etter en opptreden på TV-programmet The Red Skelton Show i desember 1969, ble vokalisten Nancy Nevins påkjørt og hardt skadet i en bilulykke. Dette gjorde at bandet fikk en lite velkommen bråstans i karrieren, og populariteten de hadde bygget opp på slutten av 1960-tallet svant hen. Nevins fikk mindre midlertidige hjerneskader, samt en større permanent skade på stemmebåndet etter ulykken.
Bandet forsøkte å fortsette tidlig på 1970-tallet, men med en Nancy Nevins som hadde tydelige problemer med stemmen ble det vanskelig å gjenvinne populariteten. De ga ut totalt tre album før bandet ble oppløst i 1971. I 1975 ga Nevins ut et soloalbum, men det var ikke mange som husket den tidligere stjernen, og salget av platen var dårlig.
Gruppen ble gjenforent i 1994 for å spille under festivalen Woodstock '94, og i 1999 laget musikk-kanalen VH1 filmen Sweetwater: A True Rock Story om bandets historie. Amy Jo Johnson spilte den unge Nancy Nevins, mens Michelle Phillips (kjent fra The Mamas and the Papas) spilte den noe eldre Nancy. Etter utgivelsen av Live at Last i 2002, ble det i 2005 utgitt remaster-versjoner på CD av de tre originale albumene, og bandet gir fremdeles sporadiske konserter.
De mest kjente sangene av Sweetwater er «Motherless Child», «What's Wrong?», «Why Oh Why» og «In a Rainbow», alle fra debutalbumet Sweetwater, utgitt i 1968.
Tupolev Tu-128

Tupolev Tu-128 (NATO-navn Fiddler) var et sovjetiskt jagerfly med lang rekkevidde  og ble brukt for å forsvare  luftrommet over Sibir og Arktis. Tu-128 er det størtste jagerfly som har vært  i aktiv tjeneste.

Bakgrunn

Sovjetunionens grense i nord fra Murmansk i vest til Beringstredet i øst er 50 000 km lang. Fra Beringstredet til Vladivostok er det ytterligere 30 000 km. Å overvåke og forsvare luftrummet over et så enormt stort område med 1950-tallets konvensjonelle jagerfly som Jak-28P eller Luftvernraketter som S-75 Dvina hadde vært en praktisk umulig oppgave. Derfor var det nødvendig med et jagerfly med en operasjonsrsdius på minst 10 000 km. På 1970-tallet hadde Sovjet stasjonert fire T-128 på  Greem Bell-flystrIpen på Franz Josef Land
Et fly av den størrelsen skulle ikke ha en sjanse i en luftkamp med andre jagerfly, men ettersom Sibir for det meste ligger langt borte fra potensielle fienders territorium kunne ingen fiendtlige jagerfly nå dit. Frykten bestod i stedet av fiendtlige bombefly og for å møte dem behøvdes bare tunge Luft-til-luft-missiler og en kraftig radar.

Historie

Utviklingen begynte i 1955 og startet fra bombeflyet Tupolev Tu-98 (som også har stått modell for Tupolev Tu-22). Tanken var at jager-roboten Bisnovat R-4 skulle fraktes ii bomberommet, men vingespennet på Bisnovat R-4-robotene gjorde det upraktiskt. Prototypen Tu-28 fløy første gang i 1959 og ble vist for publikum i 1961 på et flystevne på Tusjino-flyplassen utenfor Moskva. Ved den anledning fraktet prototypen en stor gondol med testutstyr under buken, noe som førte til utallige spekulasjoner blant analytikere fra den vestlige verden. I 1963 begynte serieproduksjonen av det flyet som fikk betegnelsen  Tu-128 for å minske risikoen for sammenblanding  med det samtidige jagerflyet Jak-28.
1979 ble det gjennomført ett moderniseringsprogram hvor samtlige fly fikk ny radar og uppgraderte roboter for å kunne virke mot mål i lav høyde. Tu-128 var i tjeneste til 1990 da de siste ble ersattet av MiG-31.
Haugar (Tønsberg)

Haugar er et av de eldste landemerkene i Tønsberg i Vestfold. Haugar utgjør en høyde midt i byen, med gravhauger fra vikingtida. Her ble Haugarting avholdt på 12- og 1300-tallet.  
Vestfold Haugar kunstmuseum holder til i en markant bygning på Haugar. Bygningen er oppført for Tønsberg Sjømannskole mellom 1918 og 1921 (egentlig Tønsberg Navigasjonsskole). På Haugar ligger også Villa Møllebakken, en stor villa i sveitserstil, som lenge rommet Tønsberg bibliotek.
Haugar ligger øst i byen, ikke langt fra Vestfold fylkeskommunes kontorer og Svend Foyns arbeiderboliger. Haugar utgjør et slags skille mellom den nordlige og sørlige delen av Tønsberg.
Bacuris

Utseende

En middelsstor, lyst brunlig trebukk. Antennene er omtrent så lange som kroppen. Pronotum er sylindrisk uten pigger på kantene, med seks smale, svarte lengdestriper (derav det latinske artsnavnet). Dekkvingene er litegrann innsnevret bak "skuldrene" og har ganske variable, mørke tegninger, den fremre del av sømmen er ofte mørk.

Utbredelse

Arten er utbredt fra Costa Rica i nord til Peru og det nordlige Brasil i sør.
Microserica

Utseende

Middelsstore, brede og høyt hvelvede, gjerne mer eller mindre gulbrune oldenborrer. Oversiden er uten påfallende hår. Hodet er mye bredere enn langt. De hvelvede dekkvingene har tydelige punktstriper.

Levevis

Larvene lever i jorda av røtter, mens de voksne insektene kan finnes gnagende på blader. De flyr godt og mye, helst om natta.

Utbredelse

Slekten er utbredt i Sørøst-Asia og på øyene i Stillehavet.
Xi'ans befestninger

Xi'ans befestninger, rundt en av det gamle Kinas hovedsteder, er en av landets eldste og best bevarte.
Byggingen av den første bymuren rundt daværende Chang'an begynte år 194 f.Kr. og pågikk i fire år. Den muren målte 25,7 km i lengde og var 12–16 m bred ved bakken. Området innenfor murene var på ca. 36 km².
Under Sui-dynastiet begynte man i 582 med en ny bymur rundt byen som nå hadde krympet og fått nytt navn. Den er imidlertid ikke bevart.
Den nå eksisterende bymuren rundt Xi'an, som byen heter nå, stammer fra Mingdynastiets tid og ble påbegynt i 1370. Den stod ferdig i 1378. Byen var den gang residensby for Hongwu-keiserens sønn. Den nye muren omslutter et vesentlig mindre område enn det gamle Chang'an, bare 14 km². Muren har en omkrets på 13,7 km, 12 meters høyde, og 15–18 meter tykkelse på bakkenivå.
Ved begynnelsen av den republikanske tid ble noen deler av muren revet oeller ble tillatt å forfalle. Under Annen Verdenskrig var deler av befestningene tilfluktsrom fra japanske bombeangrep.
Muren ble reparert og renovert i 1980-årene.
Bymuren har fire store byporter, midt på hver side: Anyuan-porten (kinesisk: 安远门) i nord, Changle-porten (kinesisk: 长乐门) i øst, Yongning-porten (kinesisk: 永宁门) i sør, og Anding-porten (kinesisk: 安定门) i vest. I tillegg til disse opprinnelige portene er det tilkommet 14 til for å avlaste trafikken i den indre by. Ved siden av de 98 tårnene, med 120 meters mellomrom langs muren, er tre av de opprinnelig fire hjørnetårnene blitt bevart. Tidligere kom man inn gjennom portene over vindelbroer. Om morgenen ble tårnene åpnet på signal fra klokketårnet, om kvelden ble vindelbroene heist opp på signal fra trommetårnet.
Bymurene ble i 1961 oppført på Folkerepublikken Kinas liste over kulturminner.
I 1983 ble det anlagt en park langs muren, Fra 2005 er det blitt mulig å gå rundt hele gamlebyen oppe på muren til fots, eller sykle samme strekningen.
Primera División 1979–1980

Primera División 1979-80 var den 49. sesongen i spansk toppfotball siden den ble innført. Sesongen startet 8. september 1979 og ble avsluttet 18. mai 1980. Quini fra Sporting de Gijón ble toppscorer med 24 ligamål. Real Madrid vant sin 20. ligatittel denne sesongen.
Internasjonal kvinneliga for fred og frihet

Internasjonal kvinneliga for fred og frihet (engelsk: Women’s International League for Peace and Freedom, WILPF) er en fredsorganisasjon.  
Organisasjonen ble stiftet 28. april 1915 da over 1 000  kvinner fra 12 krigførende og nøytrale land kom sammen til en stor fredskonferanse i Haag. Fredsaktivister tilknyttet organisasjonen har to ganger mottatt Nobels fredspris. Den første var Jane Addams, som mottom Nobelprisen i 1931, mens den andre var Emily Greene Balch. Sistnevnte mottok Nobelprisen i 1946.
Det ble tidlig opprettet en norsk avdeling av organisasjonen, kalt Norsk Gruppe av Internasjonal Kvinneliga for Fred og Frihet. I den norske gruppen var Johanne Reutz Gjermoe og Ingrid Eide sentrale medlemmer.